敺雀行
作者：李昭玘
朝代：宋

paragraphs: 田間小兒杖敺雀，雀飛上枝不敢落，繞樹咒駡語聲惡。
三時耕鋤一時穫，老牛力盡石田薄。
五龍作嗔風吐雹，赤烏燒雲龍見逐。
南村賣桑北村熟，狐尾毿毿穗齊屋。
縣門大書催賦粟，南關飛輓夜摩轂。
掃舂縛箕十指禿。
一米未炊汝先啄，直須殺汝償我腹。
田父坐語兒，雀不暴人人亦饑。
但令家雀千羣飽，莫使征西戰馬肥。